Bekendes slaan balle vir teddies vir kinders | Netwerk24
Bekendes slaan balle vir teddies vir kinders
Deur Simon Sonnekus 05 Desember 2018 07:50
Al is hulle bekend vir hul vaart met rugbyballe, hul slag met grappies en hul gevaarlike gevegskuns, het dit nie die bekendes wat aan die Golfing for Teddy-gholfdag deelgeneem het gekeer om hul slag op die gholfbaan te wys nie.
Akona Ndungane maak reg vir 'n sethou. Foto: Denmin Moore
Netwerk24 Foto: Denmin Moore
Talle oudrugbyspelers, musikante en akteurs het Dinsdag in die winderige en warm toestande by die Serengeti-gholfbaan naby Kempton Park, in Gauteng, afgeslaan vir dié liefdadigheidsgholfdag, wat teddiebere insamel wat later in Desember aan kinders in hospitale in Gauteng uitgedeel sal word.
Garreth McLellan slaan af by die Serengeti-gholfbaan. Foto: Denmin Moore
Hannes Muller, die komediant wat onder meer bekend is vir sy rol in Binnelanders, sê die wind het hom veral deurmekaar gewaai op 'n baan wat hom gereeld "opneuk" omdat dit so moeilik is.
"Dit wind was so erg, ons kon net sowel op Milnerton-strand gespeel het," het hy gesê.
Volgens Muller het die gholf-gogga hom behoorlik gebyt. Hy het gesê hy het hard geoefen om aan die dag deel te neem. "Ek het eintlik ophou gholf speel ná verlede jaar, maar toe besef ek ek geniet dit te veel. Ek speel nou meer gereeld en probeer my bes om weekliks te speel."
Al is hy ernstig oor sy gholf, is dit belangrik om 'n sin vir humor op die baan te behou. "Dit is belangrik om te besef dit is net 'n spel en daar is ook tyd vir 'n ou grap elke nou en dan. Ek hou ook van grappies maak op die baan, veral as die mense begin swaai, maar hulle hou nie so baie daarvan nie," het hy geskerts.
Hoewel dit meer pret was vir sommige, was dit ook duidelik dat van die bekendes nie daar was vir speletjies nie. Die oudrugbyspelers AJ Venter en Jannie de Beer het mekaar gas gegee voordat hulle afgeslaan het.
De Beer, 'n voormalige Springbok-losskakel, was lank voordat enige ander van die bekendes opgedaag het op die oefenbaan om sy oog in te kry.
Dit was duidelik dat dit vrugte afgewerp het, met De Beer wat 'n telling van 81 aangeteken het teenoor Venter se 96.
Jannie de Beer en AJ Venter gesels oor hoe hul onderskeie balle getrek het. Foto: Melandri Swanepoel
Netwerk24 Foto: Melandri Swanepoel
Hannes Muller slaan af. Foto: Melandri Swanepoel
Kahn Morbee, hoofsanger van The Parlotones, konsentreer hard om die bal raak te slaan. Foto: Melandri Swanepoel
Buiten vir die mededinging en die pret, het die bekendes ook beklemtoon dat hulle deelneem vir 'n goeie doel.
"Baie van ons hier vandag is gewoond aan Kersfees en beskou dit klaar as 'n gegewe. Daar is mense daarbuite wat nie eens naastenby so gelukkig en bevoorreg genoeg is om te ervaar wat ons ervaar nie. Daarom is dae soos hierdie veral belangrik. Dit gee mense net so bietjie meer vreugde oor die Kerstyd," het AJ Venter gesê.
Garreth "Soldierboy" McLellan, die gemengdegevegskuns-sportman, het gesê dat iets so klein soos 'n teddiebeer soveel méér kan beteken vir iemand daarsonder.
"Mens aanvaar dit as vanselfsprekend, maar dit kan so baie beteken vir iemand wat niks het nie," het hy gesê.
Megan Horak-Du Preez en Heinrich du Preez, stigters van Golfing for Teddy, sal die teddiebere versprei.